
бр. 021-01-2301/2026-02      датум:  27.10. 2026. 

Поступајући у оквиру законом прописане надлежности
 да прати спровођење закона који се тичу забране дискриминације и препоручује органима јавне власти и другим лицима мере за остваривање равноправности, Повереник за заштиту равноправности упућује 
ПРЕПОРУКУ МЕРА ЗА ОСТВАРИВАЊЕ РАВНОПРАВНОСТИ И ЗАШТИТЕ ОД ДИСКРИМИНАЦИЈЕ
Повереник за заштиту равноправности препоручује свим јединицама локалне самоуправе: 
·             да без одлагања и у складу са својим надлежностима предузме одговарајуће мере ради уклањања графита у јавном простору којима се вређају, омаловажавају или подстичу мржња и дискриминација према лицима због њиховог стварног или претпостављеног личног својства, као и да, уколико се графити налазе на површинама или објектима који нису у њиховој надлежности, иницирају поступање надлежних органа, односно сарађују са власницима или управљачима тих површина и објеката ради њиховог уклањања.све потребне мере.

Јединица локалне самоуправе ће обавестити Повереника за заштиту равноправности о планираним мерама у циљу спровођења ове препоруке, у року од 30 дана од дана пријема препоруке мера за остваривање равноправности. 

Против ове препоруке мера за остваривање равноправности није допуштена жалба нити било које друго правно средство, јер се њоме не одлучује о правима и обавезама правних субјеката.
О б р а з л о ж е њ е
Поверенику за заштиту равноправности су се обратили грађани указујући на присуство графита на територији Републике Србије којима се вређа, понижава или подстиче мржња према одређеној друштвеној групи или појединцима на основу њиховог стварног или претпостављеног личног својства – политичког убеђења, сексуалне оријентације, националне припадности и етничког порекла и других личних својства у складу са чланом 2. Закона о забрани дискриминације.
Имајући у виду указивање грађана, користимо прилику да Вас обавестимо да је у складу са Законом о забрани дискриминације
 Повереник за заштиту равноправности овлашћен да прати спровођење закона и других прописа, као и да у случају потребе органима јавне власти и другим лицима упућује препоруке мера за остваривање равноправности и заштите од дискриминације.
Одредбом члана 2. став 1. тачка 1. Закона о забрани дискриминације прописано је да дискриминација означава свако неоправдано прављење разлике или неједнако поступање, односно пропуштање (искључивање, ограничавање или давање првенства), у односу на лица или групе као и на чланове њихових породица, или њима блиска лица, на отворен или прикривен начин, а који се заснива на раси, боји коже, прецима, држављанству, националној припадности или етничком пореклу, језику, верским или политичким убеђењима, полу, роду, родном идентитету, сексуалној оријентацији, полним карактеристикама, новоом прихода, имовном стању, рођењу, генетским особеностима, здравственом стању, инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима.

Такође, указујемо да је чланом 11. Закона изричито забрањено изражавање идеја, информација и мишљења којима се подстиче дискриминације, мржња или насиље против лица или групе лица због њиховог личног својства, у јавним гласилима или другим публикацијама, на скуповима и местима доступним јавности, исписивањем и приказивањем порука или симбола на други начин, док је чланом 12. забрањено узнемиравање, понижавајуће поступање и полно и родно узнемиравање, које има за циљ или представља повреду достојанства лица или групе лица на основу њиховог личног својства, а нарочито ако се тиме ствара застрашујуће, непријатељско, деградирајуће, понижавајуће и увредљиво окружење. 
Повереник указује да натписи у јавном простору којима се вређају, понижавају и подстичу мржња и дискриминација по основу неког од личних својстава из члана 2. Закона о забрани дискриминације имају негативан утицај на друштво и стварају атмосферу нетрпељивости и осећаја небезбедности, уз поруку која се може разумети као претња и позив на застрашивање.
Имајући у виду наведено, Повереник за заштиту равноправности, на основу члана 33. став 1. тачка 9. Закона о забрани дискриминације, упућује препоруку мера јединицама локалне самоуправе да, без одлагања и у складу са својим надлежностима, предузму све потребне мере како би се овакви графити уклонили. Истовремено, указујемо на значај превентивног и проактивног деловања јединица локалне самоуправе у циљу спречавања појаве и ширења дискриминаторних порука у јавном простору, као и очувања безбедног, толерантног и равноправног окружења за све грађане и грађанке.
Повереник посебно указује на потребу за хитним поступањем, имајући у виду да графити у јавном простору којима се подстичу дискриминација, мржња и нетрпељивост доприносе стварању непријатељског и нетолерантног окружења у локалној заједници.

� Члан 33. став 1. тaч. 9. Закона о забрани дискриминације („Службени гласник РС”, број 22/09 и 52/21)


� „Службени гласник РС“, бр. 22/09 и 52/21

